Den unge mand blev anholdt fredag i Frederikshavn, efter han var kommet i politiets søgelys for at have truet et vidne i en drabssag fra Skagen. Sagen handler om et fatalt overfald i en lejlighed i Skagen, hvor en 20-årig kom så alvorligt til skade, at han efterfølgende døde af sine kvæstelser. Fire mænd er sigtet i den sag. Grundlovsforhøret lørdag blev holdt for lukkede døre af hensyn til politiets videre efterforskning, og anklagemyndighedens forhåbning var at få den 23-årige mand varetægtsfængslet for truslerne mod et vidne. Men det lykkedes ikke, da dommeren valgte at løslade den unge mand. Anklagemyndigheden har dog kæret dommerens kendelse om løsladelse til landsretten.

Opsummering:
En 23-årig mand er løsladt efter lørdag at være blevet fremstillet i grundlovsforhør, sigtet for at have truet et vidne.